Υπόθεση Noor 1

Ως **υπόθεση του Noor 1** έχει γίνει γνωστή η αστυνομική και δικαστική διερεύνηση που αφορά τη μεταφορά και διακίνηση 2,1 τόνων ηρωίνης που μετέφερε το δεξαμενόπλοιο «Noor 1» από το Ντουμπάι στην Αθήνα το καλοκαίρι του 2014. Η υπόθεση έχει απασχολήσει τα ελληνικά και ξένα ΜΜΕ λόγω της τεράστιας ποσότητας της ηρωίνης και των θανάτων διαφόρων μαρτύρων που έχουν καταγραφεί ενώ έχει χαρακτηριστεί ως *«η μεγαλύτερη γνωστή μεταφορά ηρωίνης στην ιστορία της Ευρώπης».*

Τον Ιούνιο του 2014, ύστερα από συνδυασμένη επιχείρηση του Λιμενικού Σώματος με την Ελληνική Αστυνομία και την Αμερικανική Δίωξη Ναρκωτικών (DEA), εντοπίστηκε και τέθηκε υπό παρακολούθηση το «Noor 1», το οποίο είχε καταπλεύσει στη προβλήτα της Νέας Βλύχας της Ελευσίνας ήδη από τις 7 Ιουνίου. Μετά από επιχείρηση τον διωκτικών αρχών εντοπίστηκαν 2,1 τόνοι ηρωίνης, υψηλής καθαρότητας, αξίας 200 εκατομμυρίων ευρώ, τα οποία φυλάσσονταν προσωρινά σε σπίτι στη Φιλοθέη και σε δύο αποθήκες στο Κορωπί με σκοπό να μεταφερθούν με φορτηγά αυτοκίνητα στην Ευρώπη και συγκεκριμένα στο Βέλγιο. Κατά τη διάρκεια των δύο επιχειρήσεων συνελήφθησαν συνολικά τριάντα πέντε (35) άτομα.

Εντέλει τριάντα δύο (32) παραπέμφθηκαν ενώπιον του Τριμελούς Εφετείου Αθηνών, το οποίο ξεκίνησε την πρώτη συνεδρίαση στις 6 Οκτωβρίου 2015. Μετά από μακρόχρονες δικαστικές διαδικασίες, και ύστερα από εφέσεις και αναιρέσεις στον Άρειο Πάγο, το Πενταμελές Εφετείο Αθηνών έκρινε ενόχους εννέα άτομα επιβάλλοντας ποινές πολυετούς κάθειρξης.

## Έρευνα και σύλληψη
To δεξαμενόπλοιο NOOR ONE, με βάρος 627 τόνων και καθαρή χωρητικότητα 333 τόνων, ναυπηγήθηκε στη Νορβηγία το 1963, και την περίοδο εκείνη εκτελούσε δρομολόγια στον Κόλπο των Ηνωμένων Αραβικών Εμιράτων. Στα τέλη Απριλίου η πλοιοκτήτρια εταιρεία του μικρού δεξαμενόπλοιου «Noor 1» μίσθωσε το καράβι της σε Έλληνα ναυλωτή με σκοπό τη μεταφορά πετρελαίου από τη Λιβύη στην Ελλάδα. Το τάνκερ με σημαία Τόγκο και δεκαμελές πλήρωμα, ινδικής καταγωγής, αναχώρησε στα τέλη Απριλίου του 2014 από το λιμάνι της Σάρτζα στα Ηνωμένα Αραβικά Εμιράτα για την Αίγυπτο προκειμένου να πραγματοποιηθούν αναγκαίες επισκευές στο πλοίο. Τα ξημερώματα της 3ης Μαΐου 2014, και ενώ το “NOOR ONE” έπλεε ανοιχτά των ακτών του Ρας Αλ Χαντ του Ομάν, μία λάντζα προσέγγισε το πλοίο και μεταφόρτωσε 2,1 τόνους ηρωίνης προερχόμενης από το Πακιστάν. Τα ναρκωτικά αποθηκεύτηκαν εντός του πλοίου. Λίγο αργότερα, και ενώ βρισκόταν σε διεθνή ύδατα έξω από το λιμάνι του Σαλαλά στο Ομάν, το πλοίο παρουσίασε μηχανική βλάβη. Το πλοίο πέρασε στα τέλη Μαΐου τη Διώρυγα του Σουέζ και αντί να κατευθυνθεί προς Λιβύη, έφτασε στην Ελευσίνα, όπου και δήλωσε πάλι μηχανική βλάβη αγκυροβολώντας στο λιμανάκι της Νέας Βλύχας, στη ναυπηγοεπισκευαστική ζώνη της Ελευσίνας, στις 7 Ιουνίου. Η συγκεκριμένη προβλήτα βρίσκεται σε ένα αρκετά απομονωμένο μέρος του λιμανιού της Σαλαμίνας ανάμεσα σε ναυάγια και παροπλισμένα πλοία.

Τον Μάϊο του 2014, η Αμερικανική Υπηρεσία Δίωξης Ναρκωτικών (Drug Enforcement Administration -DEA) ενημέρωσε την αντίστοιχη υπηρεσία δίωξης ναρκωτικών του Λιμενικού Σώματος ότι το Noor 1 μετέφερε σημαντική ποσότητα ηρωίνης προερχόμενη από το Ιράν, η οποία, αφού ξεφορτωνόταν στην Ελλάδα, θα προωθούνταν στην Ευρώπη. Τα στελέχη της Ελληνικής Ακτοφυλακής και του Συντονιστικού Οργάνου Δίωξης Ναρκωτικών του Αρχηγείου της Ελληνικής Αστυνομίας έθεσαν σε στενή παρακολούθηση το πλοίο και τα άτομα που μπαινόβγαιναν σε αυτό και τα οποία τους οδήγησαν σε ένα σπίτι στη Φιλοθέη. Στις 12 Ιουνίου 2014 ειδικές μονάδες του Λιμενικού Σώματος πραγματοποίησαν επιχείρηση στο πλοίο, σε σπίτι στη Φιλοθέη και σε αποθήκη στο Κορωπί, όπου εντοπίστηκαν 1,133 τόνος ηρωίνης ενώ συνελήφθησαν 11 άτομα.

Κατά τη διάρκεια των ανακρίσεων, η Αστυνομία οδηγήθηκε στις 21 Ιουνίου σε δεύτερη αποθήκη πουλερικών στα Λαμπρικά Κορωπίου, όπου εντόπισε ακόμα 998 κιλά ηρωίνης και συνέλαβε ακόμα 14 άτομα. Συνολικά, οι Λιμενικές Αρχές εντόπισαν 2,1 τόνο ηρωίνης.

Η επίσημη ανακοίνωση των αποτελεσμάτων της αστυνομικής έρευνας πραγματοποιήθηκε στις 22 Ιουνίου σε συνέντευξη τύπου που έδωσαν ο τότε Υπουργός Εμπορικής Ναυτιλίας Μιλτιάδης Βαρβιτσιώτης και ο τότε αρχηγός της Ελληνικής Ακτοφυλακής του Λιμενικού Σώματος, αντιναύαρχος Αθανάσιος Αθανασόπουλος.

## Διεθνείς προεκτάσεις - Η έρευνα για τους εγκεφάλους του κυκλώματος
Αν και η δικαστική διερεύνηση της υπόθεσης, δεν έχει καταφέρει μέχρι στιγμής να καταλήξει εντοπίσει τους χρηματοδότες και αρχηγούς της επιχείρησης διακίνησης και μεταφοράς του φορτίου ηρωίνης, οι δικογραφίες που βρίσκονται υπό εξέταση από τον Ανακριτή Διαφθοράς, οι πληροφορίες της DEA, και οι δημοσιογραφικές έρευνες κάνουν ιδιαίτερα λόγο για ένα πρόσωπο, θεωρούμενο ως αρχηγό της εγκληματικής σπείρας, τον Ιρανό, κουρδικής καταγωγής, Ναζίφ Σερίφ Ζιντάστι (Naci Şerifi Zindaşti).

Θεωρείται ότι είναι μεγαλέμπορος ναρκωτικών ο οποίος έχει απασχολήσει κατά κόρον τις τουρκικές αστυνομικές και δικαστικές Αρχές με την εικοσαετή και πλέον ενασχόλησή του με το εμπόριο των ναρκωτικών και όχι μόνο. Υπήρξε βασικός μυστικός μάρτυρας στην υπόθεση Εργκένεκον (Ergenekon) το 2010, με αντάλλαγμα την απελευθέρωσή του για παλαιότερη υπόθεση ναρκωτικών για την οποία κρατούνταν και θεωρείται ότι έχει ισχυρούς προστάτες τόσο στην τουρκική πολιτική σκηνή όσο και στην ιρανική, καταφέρνοντας με αυτό το τρόπο να ξεφεύγει πάντα από τον νόμο. Έχει υπάρξει συνεργάτης της τουρκικής αστυνομίας καταδίδοντας αντιπάλους του μεγαλέμπορους ναρκωτικών ενώ έχει κατηγορηθεί ότι δρα και ως όργανο της Ιρανικής υπηρεσίας πληροφοριών.

Σύμφωνα με τις πληροφορίες της αμερικανικής δίωξης ναρκωτικών DEA, ήταν βασικός χρηματοδότης της αγοράς των 2,1 τόνων ηρωίνης που μετέφερε το «Noor 1». Ο Ζιντάστι συνελήφθη τον Απρίλιο του 2018 στην Κωνσταντινούπολη κατηγορούμενος για μια σειρά δολοφονιών μεταξύ των οποίων και οι σχετικές με το «Noor 1. Ωστόσο μετά από 6 μήνες αφέθηκε ελεύθερος από το δικαστή του «Πρωτοδικείου Κακουργημάτων» λόγω έλλειψης αποδεικτικών στοιχείων. Ο δικαστής κατηγορείται ότι δωροδοκήθηκε από τον Ζιντάστι. Την ίδια ημέρα της αποφυλάκισής του, εκδόθηκε νέο ένταλμα σύλληψης, αλλά ο κακοποιός είχε ήδη εξαφανιστεί και από τότε παραμένει καταζητούμενος.

Η DEA κατονομάζει σαν επίσης βασικό χρηματοδότη του φορτίου τον Φαρντίν Ριγκαμπάντι (Rigabadi Fardin του Ebrahimi), ο οποίος ζει στη Βρετανία τα τελευταία 20 χρόνια στην οποία κατέφυγε ως Κούρδος πρόσφυγας από το Ιράν και διατηρεί καταστήματα κεμπάπ και πίτσας στο Φίντσλευ του βόρειου Λονδίνου. Το Ευρωπαϊκό ένταλμα σύλληψης εκδόθηκε για τον Ριγκαμπάντι τον Μάρτιο του 2019 προσδιορίζοντας τη συμμετοχή του στην αγορά ποσοτήτων ηρωίνης και τον οργανωτικό ρόλο που έπαιξε στην εν γένει επιχείρηση. Κατά τη διαδικασία έκδοσής του, ο Ριγκαμπάντι ζήτησε από το βρετανικό δικαστήριο να μην εκδοθεί στην Ελλάδα, επικαλούμενος κίνδυνο της σωματικής του ακεραιότητας ακόμα και της ίδιας της ζωής του, από αντεκδικήσεις συγκρατουμένων του στις φυλακές. Το αίτημα του υποστηρίχτηκε και από τον καθηγητή Κωνσταντίνο Τσιτσελίκη, που επιβεβαίωσε το βάσιμο των φόβων του Ριγκαμπάντι καθώς, όπως είπε, η υπόθεση για την οποία κατηγορείται έχει ήδη οδηγήσει σε δολοφονίες και σε απειλές ακόμα και κατά δικαστών. Ο δικαστής τελικά αποφάσισε την έκδοση του Ριγκαμπάντι, θεωρώντας ότι αν κάποιος ήθελε να τον σκοτώσει θα μπορούσε να το είχε κάνει τόσα χρόνια που κυκλοφορεί ελεύθερος. Ο Ριγκαμπάντι κρατείται στις φυλακές της Κορίνθου.

Οι πληροφορίες για τους δυο αυτούς κατηγορούμενους επιβεβαιώθηκαν και από τον Ευθύμιο Γιαννουσάκη, σε μυστική κατάθεσή του τον Νοέμβριο του 2015 και το καλοκαίρι του 2017. Στη δεύτερη μάλιστα κατάθεσή του στην 3η ανακρίτρια Πειραιά, παρέδωσε ως πειστήριο ένα βίντεο διάρκειας 16 δευτερολέπτων όπου στο κινητό του τηλέφωνο καταγράφει τις συνομιλίες του με δυο πρόσωπα που ταυτοποιήθηκαν ως ο Ζιντάστι και ο Ριγκαμπάντι.

Ως δευτερεύοντες συμμέτοχοι και συνεργάτες στην οργάνωση της επιχείρησης θεωρούνται ο Τούρκος μεγαλέμπορος ναρκωτικών με έδρα την Ολλανδία, Αλί Αγκμπάρ Αγκιούν (Ali Ekber Akgün),, ο Ιρανός Τσετίν Κοτς, (Çetin Koç) επίσης μεγαλέμπορος ναρκωτικών με έδρα το Ντουμπάι, και τα αδέρφια Ορχάν (Orhan Ünğan), και Ιλχάν Ουνγκάν (İlhan Ünğan), τουρκικής υπηκοότητας. Για τον Ουνγκάν έχει εκδοθείένταλμα των ελληνικών αρχών το 2017, έχει συλληφθεί και έχει ήδη απολογηθεί μετά το αίτημα δικαστικής συνδρομής των ελληνικών αρχών.

### Εκδίκηση - αντεκδίκηση
Μετά την αποτυχία της επιχείρησης και την απώλεια των 2,1,τόνων ηρωίνης οι υπόλοιποι ιδιοκτήτες του φορτίου της ξέροντας πως ο Ζιντάστι τα τελευταία χρόνια συνεργαζόταν στενά και με τις τουρκικές και με τις ιρανικές αρχές, πίστεψαν πως αυτός κατέδωσε την επιχείρηση, για ατομικό του όφελος: *«Κατέστρεψες τα σχέδιά μας, μίλησες εναντίον μας, μας έκλεψες, μας κορόιδεψες»*, έγραψαν στον Ζιντάστι τον Σεπτέμβριο του 2014 σε ένα e-mail που εντοπίστηκε από την τουρκική αστυνομία και αποφάσισαν να τον εκδικηθούν, δολοφονώντας την κόρη του.

Στις 24 Σεπτεμβρίου 2014 δολοφονήθηκε στην Κωνσταντινούπολη και ενώ επέβαινε στο αυτοκίνητο του πατέρα της, η κόρη του Σερίφ, Αρζού, και ο οδηγός του αυτοκινήτου, και ανιψιός του Ζινταστί, Ντεβρίμ Οζτουνκ. Ο Ζιντάστι παραδέχεται ότι στόχος της επίθεσης ήταν εκείνος και ξεκινάει και αυτός με τη σειρά του έναν κύκλο αντεκδίκησης εναντίον όλων.

Στις 22 Δεκεμβρίου 2014 δολοφονήθηκαν στην Κωνσταντινούπολη οι δυο δράστες της δολοφονίας της κόρης του Ζιντάστι, Χατσί Οσμάν Σεζέν και Τουργκάι Ακάρ. Λίγες μέρες αργότερα, δολοφονήθηκε μέσα στο αμάξι του από αγνώστους ο Τούρκος μεγαλέμπορος ναρκωτικών της Ολλανδίας και συνιδιοκτήτης του φορτίου Αλί Αγκμπάρ Αγκιούν (Ali Ekber Akgün). ενώ τον Ιανουάριο του 2015 δολοφονήθηκε στον Παναμά, ο ολλανδός υπήκοος Σχιάκ Σβαρτ (Sjaak Swart), στενός συνεργάτης του Αγκιούν.

Τον Μάρτιο του 2015 δολοφονήθηκε από ανθρώπους του Ζιντάστι, ο Εσφιαντάρ Ρίγκι γνωστός και ως Μοχάμεντ Ντίζελ. Ο Ρίγκι είχε πάρει μέρος στη μεταφορά της ηρωίνης από το πλοίο στη δεύτερη αποθήκη στο Κορωπί, όντας ιδιοκτήτης ενός μέρους του φορτίου, όμως κατά την επιδρομή της Αστυνομίας κατάφερε να διαφύγει της σύλληψης και να φτάσει στην Κωνσταντινούπολη. Ο Ζιντάστι θεωρώντας ότι ο Ρίγκι συμμετείχε στη δολοφονία της κόρης του προδίδοντας την εμπιστοσύνη του, τον σκότωσε και τον έριξε στη Θάλασσα του Μαρμαρά δεμένο με μια άγκυρα. Τον Μάιο του 2015 δολοφονήθηκε στο Ντουμπάι και ο Τσετίν Κοτς (Çetin Koç), που σύμφωνα με τουρκικά δημοσιεύματα ήταν ο οργανωτής της δολοφονίας της κόρης του Ζιντάστι. Ο Κοτς βρέθηκε μέσα στο διαμέρισμά του δολοφονημένος με 9 σφαίρες ενώ οι δολοφόνοι του διέφυγαν στον Καναδά, όπως ενημέρωσαν τις καναδικές αρχές, τα ΗΑΕ. Η καναδική αστυνομία, πράγματι, ανακάλυψε στην ευρύτερη περιοχή του Βανκούβερ τους δυο δολοφόνους νεκρούς. Τελευταίο θύμα είναι ο Ιλχάν Ουνγκάν ο οποίος δολοφονήθηκε τον Μάρτιο του 2019, στην Κωνσταντινούπολη την ώρα που επέβαινε στο αυτοκίνητό του, μπροστά στα μάτια της γυναίκας και της κόρης του.

## Δικαστική εξέλιξη της υπόθεσης
Για τους αρχικούς συλληφθέντες αποφασίστηκε, μετά από την απολογία τους στον ανακριτή, η προφυλάκισή τους. Συνολικά παραπέμφθηκαν να δικαστούν ενώπιον του Τριμελούς Εφετείου Κακουργημάτων Πειραιά, τριάντα δύο κατηγορούμενοι με τις κατηγορίες της σύστασης και της ένταξης σε  εγκληματική οργάνωση με σκοπό την διακίνηση ναρκωτικών ουσιών. Οι συνεδριάσεις του δικαστηρίου ξεκίνησαν στις 6 Οκτωβρίου 2015 και τελείωσαν στις 4 Αυγούστου 2016. Το Δικαστήριο έκρινε ενόχους τον Ευθύμιο Γιαννουσάκη, εφοπλιστή και ιδιοκτήτη της ναυτιλιακής εταιρείας G-Tankers Petroleum FZE, και τον Γιώργο Μπουρδούβαλη, ναυλομεσίτη, καθώς και τρία μέλη του πληρώματος του «Noor 1» για απλή ένταξη στην οργάνωση επιβάλλοντάς τους ποινή ισόβιας κάθειρξης ενώ δεν απέδωσε σε κανένα από τους διωκόμενους την ιδιότητα του αρχηγού της εγκληματικής οργάνωσης. Για απλή συνέργεια καταδικάστηκαν ο Παναγιώτης Φάρος, ιδιοκτήτης του πλοίου, ο Αιμίλιος Κοτσώνης, πρώην υπεύθυνος του τμήματος προμηθειών της ΠΑΕ Ολυμπιακός και ο Βασίλης Κουρούβανης, διευθυντής της εταιρείας πετρελαιοειδών ΧΡΥΣΟΪΛ, στους οποίους επιβλήθηκαν ποινές κάθειρξης με ανασταλτικό χαρακτήρα ως προς την έφεση. Συνολικά από τους 32 κατηγορουμένους, αθωώθηκαν οι 17 ενώ για δύο έπαυσε η ποινική δίωξη λόγω θανάτου.

Κατά τη διάρκεια των συνεδριάσεων του δικαστηρίου, ένα μέλος της σύνθεσης αυτού παρέλαβε παγιδευμένο με εκρηκτικά πακέτο, το οποίο εξουδετερώθηκε από την αστυνομία, ενώ η Ένωση Εισαγγελέων Ελλάδας με ανακοίνωσή της είχε γνωστοποιήσει ότι συγγενικό πρόσωπο πρώτου βαθμού της εισαγγελέως της έδρας είχε δεχθεί απειλές από δύο άγνωστα άτομα.

Κατά της απόφασης η Εισαγγελέας της έδρας άσκησε έφεση κατά της απόφασης θεωρώντας, μεταξύ άλλων, ως επιεικείς τις ποινές για όλους τους κατηγορουμένους. Εφέσεις ασκήθηκαν και από τους πρωτοδίκως καταδικασθέντες.

Η εκδίκαση της υπόθεσης ενώπιον του δευτεροβάθμιου δικαστηρίου, δηλαδή του Πενταμελούς Εφετείου Κακουργημάτων Πειραιά, άρχισε με καθυστέρηση δεκαοκτώ μηνών, χρονικό διάστημα που απαιτήθηκε για την καθαρογραφή της απόφασης του πρωτοδικείου, στις 10 Οκτωβρίου 2018 και έλαβε χώρα στις δικαστικές αίθουσες των γυναικείων φυλακών Κορυδαλλού. Καινούρια στοιχεία που αξιολογήθηκαν κατά τη διαδικασία ήταν η εξέταση των συνακροάσεων της ΕΥΠ το 2012 για το θέμα των στημένων παιχνιδιών του ποδοσφαίρου. Οι μαγνητοφωνημένες συνομιλίες περιείχαν τις συνομιλίες συμμετεχόντων στην υποκλοπές και συγκεκριμένα αυτές του Αιμίλιου Κοτσώνη με στελέχη της εταιρείας Capital, σχετικά με το Noor 1.

Η Εισαγγελέας της έδρας, Βασιλική Βλάχου, στο τέλος της διαδικασίας, πρότεινε βαρύτερες ποινές για τον Κοτσώνη και τον Κουρούβανη υποστηρίζοντας ότι οι δυο αυτοί κατηγορούμενοι μαζί με τους καταδικασθέντες Γιαννουσάκη και Μπουρδούβαλη, «ενήργησαν με πλήρη συνείδηση και στα πλαίσια ενός οργανωμένου σχεδίου προκειμένου να αποκομίσουν οικονομικό όφελος για τους ίδιους».

Η δίκη τελείωσε στις 19 Οκτωβρίου 2020, με ομόφωνα απαλλακτικές - αθωωτικές αποφάσεις για τον Κοτσώνη (λόγω ελαχιστοτάτων αμφιβολιών, όπως ανέφερε χαρακτηριστικά η πρόεδρος), Κουρούβανη και τον Παναγιώτη Φάρο (με τη σύμφωνη γνώμη και της Εισαγγελέως για τον τότε ιδιοκτήτη του πλοίου).

Στους ήδη καταδικασμένους σε ισόβια κάθειρξη χορηγήθηκε το ελαφρυντικό της καλής διαγωγής με αποτέλεσμα οι ποινές να μετατραπούν σε 18 χρόνια κάθειρξη και χρηματική ποινή 250.000 ευρώ. Ο Γιαννουσάκης ύστερα από τη σύμφωνη γνώμη του Συμβουλίου Πλημμελειοδικών Χαλκίδας που έκανε δεκτό το αίτημα αποφυλάκισης του, καθώς έχει εκτίσει τα 2/5 της ποινής των 18 ετών, με ευνοϊκό συνυπολογισμό των ημερομισθίων εργασίας του στις φυλακές όπου κρατούνταν, αποφυλακίστηκε τον Ιανουάριο του 2021 με περιοριστικούς όρους. Ο Μπουρδούβαλης, που και σε αυτόν επιβλήθηκε η ίδια ποινή και το ίδιο χρηματικό πρόστιμο με τον Γιαννουσάκη, αναμένει την αποφυλάκισή του.

Ο Γεώργιος Καρτσώνης, στον οποίο επιβλήθηκε κάθειρξη 13 ετών και χρηματικό πρόστιμο 20.000 ευρώ, αποφυλακίστηκε τον Δεκέμβριο του 2020, έχοντας εκτίσει 6,5 χρόνια πραγματικής κράτησης, ήτοι το 1/5 της ποινής τους από τον Ιούνιο του 2014 που συνελήφθη, σε συνδυασμό με τα ημερομίσθια εργασίας εντός των φυλακών και αθροιστικά τα 3/5 της συνολικής ποινής. ΟΙ ποινές των υπολοίπων δόθηκαν με αναστολή, οπότε απελευθερώθηκαν με το τέλος της δίκης ενώ υφίστανται περιοριστικοί όροι.

Η προϊσταμένη της Εισαγγελίας Εφετών Πειραιά απέστειλε μαζί με την καθαρογραφή της απόφασης διαβιβαστικό έγγραφο στον Εισαγγελέα του Αρείου Πάγου, στις 15 Απριλίου 2021. Στο διαβιβαστικό η Εισαγγελέας ζητά να διερευνηθεί το σκεπτικό των απαλλαγών των Κοτσώνη, Κουρούβανη και Φάρο όπως επίσης και τη χορήγηση του ελαφρυντικού της καλής διαγωγής στους δύο φυλακισμένους (Γιαννουσάκη και Μπουρδούβαλη) με το οποίο μετατράπηκαν τα ισόβια. Ο Εισαγγελέας του Αρείου Πάγου όρισε την Αντιεισαγγελέα του Αρείου Πάγου Αναστασία Δημητριάδου για να εξετάσει το σκεπτικό και η Αντιεισαγγελέας πρότεινε την αναίρεση της απόφασης της έφεσης ως προς τους Κοτσώνη και Κουρούβανη καθώς ως προς τα ελαφρυντικά που δόθηκαν στους Γιαννουσάκη και Μπουρδούβαλη. Η υπόθεση αναμένεται να εξεταστεί από το αρμόδιο Ποινικό Τμήμα του Άρειου Πάγου το οποίο και θα κρίνει τελικά αν η υπόθεση θα προχωρήσει σε εκ νέου εκδίκαση ή όχι ως προς τα συγκεκριμένα άτομα.

Ο Άρειος Πάγος έκανε δεκτή εν μέρει την αίτηση αναίρεσης της εισαγγελέως αναιρώντας την απόφαση του Πενταμελούς Εφετείου Κακουργημάτων Πειραιά ως προς την χορήγηση σε επτά καταδικασθέντες του ελαφρυντικού της καλής συμπεριφοράς μετά τη πράξη που είχε ως αποτέλεσμα το σπάσιμο των ισοβίων και την αποφυλάκισή τους ενώ απέρριψε την αίτηση αναίρεσης ως προς του  Κοτσώνη και Κουρούβανη, οι οποίοι και αθωώθηκαν αμετακλήτως.

Τον Νοέμβριο του 2023, το Πενταμελές Εφετείο Κακουργημάτων Πειραιά, στην μετ’ αναίρεση δίκη, απέρριψε την χορήγηση ελαφρυντικών επιβάλλοντας ποινές ισόβιας κάθειρξης στους επτά καταδικασθέντες για τους οποίους είχε αναιρεθεί η αρχική δευτεροβάθμια απόφαση.

Παράλληλα με την διεξαγωγή της δίκης, η προϊσταμένη της Εισαγγελίας Πειραιά, άσκησε, τον Μάρτιο του 2018, ποινική δίωξη στους Ευάγγελο Μαρινάκη (ιδιοκτήτη των εταιρειών Capital Ship Management και Express Energy), Νίκο Συντυχάκη (πρώην διευθύνοντα σύμβουλο της Capital Ship Management ), Ευάγγελο Μπαϊρακτάρη (δικηγόρο και στενό συνεργάτη του Ευ. Μαρινάκη) και Ηλία Τσακίρη (στέλεχος της ναυτασφαλιστικής εταιρείας HELLENIC HULL MANAGMENT LTD) *«για τα κακουργήματα της συγκρότησης και ένταξης σε εγκληματική οργάνωση, της διεύθυνσης εγκληματικής οργάνωσης, της διακίνησης ναρκωτικών με τη μορφή της χρηματοδότησης, της διαμετακόμισης, εισαγωγής, μεταφοράς, αγοράς, κατοχής, πώλησης, αποθήκευσης, κατά συναυτουργία και κατ’ εξακολούθηση, τελεσθείσας στο πλαίσιο εγκληματικής οργάνωσης, από δράστες που κατ’ επάγγελμα χρηματοδοτούν την τέλεση πράξεων διακινήσεως και διακινούν ναρκωτικές ουσίες.»*  Τον Ιανουάριο του 2021 μετά τη λήψη μαρτυρικών καταθέσεων ο Ανακριτής αποφάσισε με υπόμνημα έκτασης 50 σελίδων να περατώσει τη δικαστική έρευνα για τους Έλληνες κατηγορούμενους με τη διαδικασία των τυπικών κλήσεων (δεν τους κάλεσε για απολογία) και να παραπέμψει για περαιτέρω έρευνες τους Τούρκους διακινητές του φορτίου. Το υπόμνημα στάλθηκε προς αξιολόγηση από την προϊσταμένη της Εισαγγελίας Εφετών Πειραιά, στον Εισαγγελέα Εφετών Πειραιά, Οδυσσέα Τζορμπατζόγλου ο οποίος διαφωνώντας με την εκτίμηση του ανακριτή διαφθοράς ζήτησε νέα ανάκριση και συμπληρωματικές καταθέσεις. Την διαφωνία ανακριτή - εισαγγελέα κλήθηκε να επιλύσει το συμβούλιο πλημμελειοδικών Πειραιά, το οποίο αποφάσισε τη συνέχιση της ανάκρισης με την εκτέλεση επιπλέον ανακριτικών πράξεων. Το 2024 ο νέος ανακριτής που ανέλαβε την υπόθεση αποφάσισε να κλείσει την υπόθεση με τυπικές κλήσεις καθώς δεν προέκυψαν ενοχοποιητικά στοιχεία εις βάρος των κατηγορουμένων. Εν συνεχεία το Συμβούλιο Πλημμελειοδικών Πειραιά εξέδωσε απαλλακτικό βούλευμα για τους κατηγορούμενους λόγω μη επαρκών ενδείξεων.

Η εισαγγελία Πειραιά είχε ασκήσει, επίσης, διώξεις για συγκρότηση και ένταξη σε εγκληματική οργάνωση με σκοπό τη διακίνηση ναρκωτικών ουσιών, μεταφορά, αγορά, κατοχή, πώληση και αποθήκευση κατά συναυτουργία και κατ΄ εξακολούθηση κατά των Σεριφ Ζιντάστι, Φαρντίν Ριγκαμπάντι και Οργκαν Ορχάν, για τον οποίο έχει εκδοθεί διεθνές ένταλμα σύλληψης. Τον Απρίλιο του 2022 ο Τούρκος επιχειρηματίας Φαρντίν Ριγκαμπάντι παραπέμφθηκε σε δίκη ενώπιον του Τριμελούς Εφετείου Κακουργημάτων Πειραιά, το οποίο ομόφωνα τον απάλλαξε καθώς θεώρησε ότι δεν προέκυψε κανένα επιβαρυντικό στοιχείο σε βάρος του. Αντίστοιχα, τον Μάϊο του 2024 παραπέμφθηκε ενώπιον του Τριμελούς Εφετείου Κακουργημάτων Πειραιά ο Ιρανός Σερίφι Ζιντάστι, ο οποίος δεν παραστάθηκε αυτοπροσώπως στην ποινική διαδικασία που έλαβε χώρα κεκλεισμένων των θυρών για λόγους ασφαλείας. Το Δικαστήριο, μετά το τέλος της ακροαματικής διαδικασίας, προχώρησε στην ομόφωνη απαλλαγή του λόγω ευλόγων αμφιβολιών.

## Σημειώσεις
 Στις 20 Ιουλίου 2015 πεθαίνει από ανακοπή καρδιάς, ο 41 χρονος Τούρκος εμπλεκόμενος Σερχάν Μπασκάλ. Ο Μπασκάλ, έπασχε από Αμυοτροφική πλευρική σκλήρυνση και ήταν τετραπληγικός. Ο θάνατός του προήλθε από παθολογικά αίτια σύμφωνα με τους γιατρούς του νοσοκομείου Ερυθρός Σταυρός, συνέπεια της ασθένειάς του. Ο Μπασκάλ, θεωρούνταν από τις αστυνομικές αρχές, σαν ο σύνδεσμος των Τούρκων ιδιοκτητών του φορτίου στην Ελλάδα, μεγαλέμπορος ναρκωτικών και ο ίδιος.

 Στις 22 Απριλίου 2016 κατέληξε στη Μονάδα Εμφραγμάτων του Τζάνειου Νοσοκομείου ο Β’ μηχανικός του Noor1 Σιράσταβα Ντεμπράτ Κουμάτ. Σύμφωνα με τους γιατρούς ο 32χρονος Ινδός κατέληξε από έμφραγμα του μυοκαρδίου. Ο Κουμάτ, ήταν συνεργάσιμος κατηγορούμενος και είχε πληροφορήσει την Αστυνομία για τη διαδικασία φόρτωσης έξω από το Ομάν, ενώ είχε αναγνωρίσει στα πρόσωπά των συγκατηγορουμένων του και τους μεταφορείς της ηρωίνης από το πλοίο.

## Παραπομπές


## Πηγές
* Clapp Alexander, The Vampire Ship, από το περιοδικό "New Republic"

## Εξωτερικοί σύνδεσμοι
* Η εισαγγελική πρόταση με το τέλος της εκδίκασης της έφεσης

Κατηγορία:Δικαστικές υποθέσεις
Κατηγορία:Εγκλήματα
Κατηγορία:2014
Κατηγορία:Λαθρεμπόριο